Det er noget af en besked at få som muslim mandag morgen, at 28 procent af danskerne vil have muslimske indvandrere ud af Danmark.

Jeg er netop mødt op på arbejde mandag morgen, frisk efter ferie. Jeg har netop taget et par ekstraopgaver på grund af sygdom blandt lægerne i afdelingen, og så hører jeg, at en stor del af de patienter, jeg behandler hver dag, ikke vil have mig her. Hvor trist er det lige?

Jeg har svært ved at tro på, at det virkelig er sådan, mange danskere har det. Men lad os gå ud fra, at undersøgelsen holder.